Operahuset i Leipzig

Operahuset i Leipzig er spillestedet for opera- og ballettforestillingene til Oper Leipzig. Det ligger ved Augustusplatz i sentrum av byen, overfor Gewandhaus. Operahuset ble oppført i årene 1954 til 1960 i nyklassisistisk stil. Historie Opernhaus am Brühl Leipzigs første operahus, Opernhaus am Brühl ble åpnet i 1693 som det tredje i Europa etter operahusene Teatro San Cassiano, etablert i Venezia i 1637, og Oper am Gänsemarkt etablert i Hamburg i 1678. Det lå ved gaten Brühl, nordvest for dagens beliggenhet. Neues Theater, 1868 Det tidligere Neues Theater, eller Det nye teatret, ble bygget på Augustplatz i 1868, av arkitekten Carl Ferdinand Langhans. Neues Theater ble brukt som operascene fra 1912. Det brant ned under et luftangrep natt til 3. til 4. desember 1943. Operaensemblet fortsatte sine forestillinger i «Haus Dreilinden». På denne scenen spilles i dag letter repertoar, operetter og musical. Nytt operahus, 1960 I 1950 bestemte DDRs ministerråd at ruinene av Neue Theater skulle rives, for å gi plass til et nytt operahus på Karl-Marx-Platz, idag Augustplatz. Etter flere konkurranser ble arkitektene Kunz Nierade og Kurt Hemmerling i 1954 gitt oppdraget. Den 8. oktober 1960 ble det nye operahuset innviet. I 2007 ble operasalongen omfattende renovert og pusset opp for totalt 9,5 millioner euro. De gamle teppene ble erstattet med nyvevde tepper i autentisk stil, og veggbekledningen ble polert. Et nytt kasseområde og nye sitteplasser var også blant forbedringene. Skråningen og avstanden mellom radene i salongen reduserte antall sitteplasser med 148. Sittekomforten ble forbedret for de besøkende. Operahuset har per 2025 1 247 ordinære seter, 12 losjer og seks rullestolplasser. Referanser